**บทที่ 1**

**บทนำ**

**ความสำคัญและที่มา**

ตามที่สมเด็จพระเทพรัตนราชสุดาฯ สยามบรมราชกุมารี ทรงเล็งเห็นความสำคัญของการอนุรักษ์พันธุ์พืช ทรงมีพระราชดำริบางประการเกี่ยวกับการอนุรักษ์พันธุกรรมพืช ความว่า “การสอนและอบรมให้เด็กมีจิตสำนึกในการอนุรักษ์พืชพรรณนั้นควรใช้วิธีการปลูกฝังให้เด็กเห็นความงดงาม ความน่าสนใจ และเกิดความปีติที่จะทำให้การศึกษาและอนุรักษ์พันธุ์พืชต่อไป การใช้วิธีการสอนการอบรมที่ทำให้เกิดความรู้สึกกลัวว่า หากไม่อนุรักษ์แล้วจะเกิดผลเสียเกิดอันตรายแก่ตนเอง จะทำให้เด็กเกิดความเครียด ซึ่งจะเป็นผลเสียแก่ประเทศในระยะยาว” (สำเนางานโครงการอนุรักษ์พันธุกรรมพืชอันเนื่องมาจากพระราชดำริสมเด็จพระเทพรัตนราชสุดาฯ สยามบรมราชกุมารี (อพ.สธ.). ออนไลน์)

โครงการอนุรักษ์พันธุกรรมพืชอันเนื่องมาจากพระราชดำริฯ จัดเป็นสิ่งที่สำคัญซึ่งใช้เป็นจุดเริ่มต้นในการปลูกฝังให้เด็กและเยาวชนและประชาชนหันมาสนใจและเห็นความสำคัญของการอนุรักษ์ทรัพยากรธรรมชาติ โดยเฉพาะพันธุกรรมพืชที่มีคุณค่าและสรรพคุณต่างๆที่เป็นประโยชน์ต่อมนุษย์มากมาย อันมีกิจกรรมต่างๆ ได้แก่ กิจกรรมปกปักพันธุกรรมพืช กิจกรรมสำรวจเก็บรวบรวมพันธุกรรมพืช กิจกรรมปลูกรักษาพันธุกรรมพืช กิจกรรมอนุรักษ์และใช้ประโยชน์พันธุกรรมพืช กิจกรรมศูนย์ข้อมูลพันธุกรรมพืช กิจกรรมวางแผนพัฒนาพันธุ์พืช กิจกรรมสร้างจิตสำนึกในการอนุรักษ์พันธุกรรมพืช และกิจกรรมพิเศษสนับสนุนการอนุรักษ์พันธุกรรมพืชเมื่อมีการรวบรวมพันธุ์ไม้จากต่างถิ่นมาปลูกเพิ่มขึ้น จึงกลายเป็นศูนย์กลางทางการศึกษาธรรมชาติทางด้านพฤกษศาสตร์ไปโดยปริยาย อีกทั้งยังเป็นประโยชน์ในการศึกษาค้นคว้าทางด้านวิทยาศาสตร์ เป็นสถานที่พักผ่อนหย่อนใจของผู้คนทั่วไป หรืออาจเป็นสถานที่ท่องเที่ยวที่ช่วยเสริมสร้างระบบเศรษฐกิจของประเทศอีกทางหนึ่งด้วย

โครงการอนุรักษ์พันธุกรรมพืชอันเนื่องมาจากพระราชดำริฯ ได้ดำเนินงานสนองพระราชดำริของสมเด็จพระเทพรัตนราชสุดาฯ สยามบรมราชกุมารี ซึ่งถือเป็นสื่อในการสร้างจิตสำนึกด้านการอนุรักษ์พันธุกรรมพืช เพื่อให้เด็ก เยาวชน ประชาชนที่สนใจได้ใกล้ชิดกับพรรณไม้ชนิดต่างๆ ได้ค้นคว้าหาความรู้ เห็นคุณค่า ประโยชน์ และความสวยงามของธรรมชาติ อันจะนำไปสู่กระบวนการสร้างจิตสำนึกในการอนุรักษ์พันธุกรรมพืชต่อไป นอกจากนี้ในการลงพื้นที่ชุมชนยังถือเป็นการเปิดโอกาสให้เด็ก เยาวชน และประชาชน ได้เข้าไปศึกษาภูมิปัญญาท้องถิ่นในสาขาต่างๆ มีการจดบันทึก วิเคราะห์ จัดเก็บและมีกระบวนการในการนำเสนอเผยแพร่ข้อมูลเพื่อให้สาธารณชนได้รู้เกี่ยวกับทรัพยากรและภูมิปัญญาของท้องถิ่น

โครงการอนุรักษ์พันธุกรรมพืชอันเนื่องมาจากพระราชดำริสมเด็จพระเทพรัตนราชสุดาฯ สยามบรมราชกุมารี (อพ.สธ.) ของโรงเรียนตากพิทยาคม ได้ดำเนินเพื่อสนองพระราชดำริของสมเด็จพระเทพรัตนราชสุดาฯ สยามบรมราชกุมารี ที่ทรงคาดหวังให้เด็ก เยาวชน และประชาชนได้มีโอกาสศึกษาพันธุ์ไม้ เข้าใจและเห็นความสำคัญ เกิดความรักในต้นไม้ เกิดความเบิกบานใจที่ได้สัมผัสธรรมชาติ ได้อนุรักษ์พันธุกรรมพืชอันเนื่องมาจากพระราชดำริ ในกิจกรรมสร้างจิตสำนึกในการอนุรักษ์พันธุกรรมพืช เพื่อพัฒนาบุคลากร อนุรักษ์ และพัฒนาทรัพยากรพันธุกรรมพืช โดยมีการใช้ประโยชน์จากพรรณไม้ในการสร้างบรรยากาศในชุมชนให้ร่มรื่น สบายตา กรองมลพิษ และช่วยให้รู้สึกผ่อนคลายทางด้านจิตใจ

จากเหตุผลตามที่สมเด็จพระเทพรัตนราชสุดาฯ สยามบรมราชกุมารี รับสั่งให้เก็บรวบรวมพรรณไม้ท้องถิ่นที่หายากใกล้สูญพันธุ์ และรวบรวมภูมิปัญญาท้องถิ่นที่มีคุณค่า มีโอกาสจะสูญหายไปอย่างรวดเร็ว เนื่องจากความเจริญก้าวหน้าทางด้านวิทยาศาสตร์และเทคโนโลยี ค่านิยมของมนุษย์ การช่วงชิงทรัพยากรภูมิปัญญา รวมถึงการใช้ทรัพยากรธรรมชาติเพื่อตอบสนองกิจกรรมต่างๆของมนุษย์ โรงเรียนตากพิทยาคม จึงได้ดำเนินการศึกษาและสำรวจสภาพความเป็นชุมชน วิถีชุมชน และภูมิปัญญาชุมชนของชุมชนไผ่ล้อม ตำบลระแหง อำเภอเมืองตาก จังหวัดตาก ด้วยการลงพื้นที่สำรวจ บันทึกและเก็บรวบรวมข้อมูลทรัพยากรท้องถิ่นเพื่อใช้เป็นแหล่งเรียนรู้ที่มีชีวิตและเพื่อรักษาสภาพแวดล้อมและการอนุรักษ์ทรัพยากรธรรมชาติ วัฒนธรรม ขนบธรรมเนียมประเพณี และภูมิปัญญาท้องถิ่น รวมทั้งเป็นการปลูกฝังให้มีความรู้และเข้าใจเห็นคุณค่าของป่าไม้ ทรัพยากรธรรมชาติ และภูมิปัญญาท้องถิ่นที่มีความสำคัญ ตลอดจนรู้จักการอนุรักษ์ใช้ทรัพยากรเหล่านี้อย่างคุ้มค่า และมีส่วนร่วมในการอนุรักษ์และพัฒนาทรัพยากรธรรมชาติและสิ่งแวดล้อม ขนบธรรมเนียมประเพณี ภูมิปัญญาให้อยู่ต่อไปอย่างยั่งยืนทั้งยังเป็นการปลูกจิตสำนึก กระตุ้นส่งเสริมให้ทุกคนในท้องถิ่นรักถิ่นเกิดของตนเอง

**วัตถุประสงค์ของการสำรวจ**

1. เพื่อสำรวจและรวบรวมข้อมูลฐานทรัพยากรท้องถิ่น ชุมชนเชียงทอง ตำบลระแหง อำเภอ เมืองตาก จังหวัดตาก

2. เพื่อจัดทำข้อมูลฐานทรัพยากรท้องถิ่น ชุมชนเชียงทอง ตำบลระแหง อำเภอเมืองตาก จังหวัดตาก

**ความสำคัญของการสำรวจ**

1. ผลการสำรวจทำให้ได้ข้อมูลฐานทรัพยากรท้องถิ่น ซึ่งเป็นข้อมูลทรัพยากรท้องถิ่นในด้านพันธุ์พืชและสัตว์ในชุมชน ความเป็นชุมชน วิถีชุมชน และภูมิปัญญาชุมชน

 2. ข้อมูลที่ได้จะเป็นประโยชน์ต่อผู้บริหาร และผู้ที่เกี่ยวข้องกับการจัดการสำรวจในการนำไปพัฒนาชุมชน ตลอดจนใช้เป็นข้อมูลของชุมชนในการดำเนินแผนการพัฒนาชุมชนต่อไป

**ขอบเขตของการสำรวจ**

 **1. ขอบเขตพื้นที่การสำรวจ**

การสำรวจครั้งนี้เป็นการสำรวจในพื้นที่ชุมชนเชียงทอง ตำบลระแหง อำเภอเมืองตาก จังหวัดตาก

 **2. ขอบเขตเนื้อหา**

ผู้สำรวจจะทำการสำรวจเก็บรวบรวมทรัพยากรท้องถิ่นโดยมีหัวข้อสำคัญตามลำดับใบงาน ดังนี้

 ใบงานที่ 1 การเก็บข้อมูลพื้นฐานในท้องถิ่น

 ใบงานที่ 2 การเก็บข้อมูลการประกอบอาชีพในท้องถิ่น

 ใบงานที่ 3 การเก็บข้อมูลด้านกายภาพในท้องถิ่น

 ใบงานที่ 4 การเก็บข้อมูลประวัติหมู่บ้าน วิถีชุมชน

 ใบงานที่ 5 การเก็บข้อมูลการใช้ประโยชน์ของพืชในท้องถิ่น ทะเบียนพรรณไม้ในชุมชน

 ใบงานที่ 6 การเก็บข้อมูลการใช้ประโยชน์สัตว์ในท้องถิ่น ทะเบียนพันธุ์สัตว์ในชุมชน

 ใบงานที่ 7 การสำรวจเก็บข้อมูลการใช้ประโยชน์ชีวภาพอื่นๆ ทะเบียนชีวภาพอื่นๆในชุมชน

 ใบงานที่ 8 การเก็บรวบรวมภูมิปัญญาท้องถิ่น

 ใบงานที่ 9 การรวบรวมข้อมูลทรัพยากรธรรมชาติและโบราณคดี

**3. ขอบเขตระยะเวลาการสำรวจ**

การสำรวจและรวบรวมฐานทรัพยากรท้องถิ่นของ ชุมชนเชียงทอง ตำบลระแหง อำเภอเมืองตาก จังหวัดตาก ครั้งนี้ใช้เวลาในการสำรวจ เป็นเวลา 1 ปีการศึกษา

**นิยามศัพท์เฉพาะ**

1. ฐานทรัพยากรท้องถิ่น หมายถึง ข้อมูลทรัพยากรท้องถิ่นในด้านความเป็นชุมชน วิถีชุมชน และภูมิปัญญาชุมชน

 2. ความเป็นชุมชน หมายถึง ประวัติความเป็นมาของชุมชน การตั้งถิ่นฐาน และแนวปฏิบัติตั้งแต่อดีตจนถึงปัจจุบัน เช่น การใช้ทรัพยากรด้านอาหาร เครื่องนุ่งห่ม ที่อยู่อาศัย และยารักษาโรค

 3. วิถีชุมชน หมายถึง แนวทางในการดำเนินชีวิต ความรู้เรื่องสังคม วัฒนธรรม ความเป็นอยู่
ภูมิปัญญาของคนไทย การประพฤติปฏิบัติ การศึกษาอบรม และการสืบทอดวัฒนธรรมจากอดีตถึงปัจจุบัน

 4. ภูมิปัญญาชุมชน หมายถึง ความรู้ ความสามารถ วิธีการผลงานที่คนในชุมชนได้ค้นคว้า รวบรวม และจัดเป็นความรู้ ถ่ายทอดปรับปรุง จากคนรุ่นหนึ่งสู่คนอีกรุ่นหนึ่งจนเกิดผลผลิตที่ดี งดงาม มีคุณค่า
มีประโยชน์ สามารถนำมาแก้ไขปัญหา และพัฒนาวิถีชีวิตได้ภูมิปัญญาจึงเป็นรากฐานในการดำเนินชีวิตของตนในชุมชน เช่น ภาษาและวรรณกรรม ประเพณี ศิลปวัตถุและศิลปกรรม การแต่งกาย อาหาร เครื่องมือเครื่องใช้ในการทำมาหากิน ที่อยู่อาศัย สมุนไพร และการแพทย์แผนไทย